《同人冒雨寻白兆山桃花岩中途雨甚小憩山寺被酒有怀太白 其二》
清代·左宗植

我爱谪仙人，不作谪仙诗。我敬谪仙人，痛饱真吾师。

平生国士风，余事乃文辞。堂堂汾阳公，中兴造唐基。

谁令翘关卒，祓释起囚累。赫赫高将军，指使如僮儿。

荆州逆竖子，岂肯相因依？观名计之实，皦皦固奚疑。

荐贤不受禨，反以罹谗讥。至今读书处，古柏号风悲。

我来吊君才，亦不为遨嬉。狂吟酒一杯，酹君君傥知。

作者简介：（1804—1873）湖南湘阴人，字仲基，一字景乔。左宗棠兄。道光十二年举人，官内阁中书。与宗棠同有名于时。诗尚朴忌巧，精天文。有《慎庵诗钞、文钞》。